Meer as 200 beseer toe Jhb-treine botsFoto: Verskaf. Minstens 213 mense is Dinsdagoggend beseer toe twee treine in Germiston aan die Oos-Rand gebots het. Pieter Rudolph, woordvoerder van die Ekurhuleni-nooddienste, het aan Maroela Media gesê hy is op die toneel, wat grotendeels al opgeruim is. “Al die beseerdes is na hospitale vervoer. Daar is gelukkig nie mense wat ernstig beseer is nie,” het Rudolph gesê. Volgens hom is die tegniese besonderhede rondom die ongeluk nog nie in dié stadium beskikbaar nie. Rudolph het wel bevestig dat daar twee treine in die ongeluk betrokke was. Russel Meiring, woordvoerder van ER24, het gesê die voorval het by die Geldenhuys-treinstasie plaasgevind. “ER24 het saam met ander paramedici by die toneel opgedaag en talle pendelaars op die toneel sien rondloop. By nadere ondersoek het paramedici gesien dat een van die treinwaens ontspoor het, maar nie omgeslaan het nie,” het Meiring gesê. Volgens hom is die pendelaars gering tot matig beseer. “Gelukkig is daar geen sterftes aangetref nie,” het Meiring gesê. Die polisie ondersoek die voorval. Die botsing kom minder as ŉ week nadat die Shosholoza Meyl-trein Donderdag naby Kroonstad in die Vrystaat ontspoor het nadat dit met ŉ vragmotor gebots het. Minstens 19 mense het in dié ongeluk gesterf en meer as 250 passasiers moes na hospitale gehaas word.